google/wiki40b huggingface dataset:
Stimannsberget naturreservat

Landskap

Stimannsberget naturreservat er et område med stort sett gammel granskog på høy bonitet. Naturreservatet ligger i en del av Hedmark der skogen generelt drives intensivt. Man finner derfor få forekomster av skog med kontinuitetsmiljø i dette området. Berggrunnen består av grunnfjellsbergarter. Området har forholdsvis tykk bunnmorene med blokker på overflaten.
Naturreservatet ligger mellom 261 og 325 meter over havet. Trondbølsetervegen, en gammel setersti mellom Trondbøl og Nysetra på Skøi, går igjennom reservatet.

Flora og fauna

Området preges av kompakt gammal granskog med små høydeforskjeller ved munningen av en mindre dal. Barskog på fastmark står for 96 prosent av naturreservatets areal, mens de resterende 4 prosentene består av skog på myr. Osp er det en del av mens lavlandsbjørk er det mindre av. Spredt lavfuruskog finnes. Noen lavarter lever i området og dette indikerer kontinuerlig fuktig bestandsklima. Skogen består av blåbærgranskog og overgangstyper til bærlyngfuruskog og lågurtgranskog. Skogen har stått forholdsvis lenge uten hogstinngrep. I deler av området er det mye død og tørr ved, hovedsakelig av osp, men også av gran. Det vokser også lind i området omkring naturreservatet. Snylteplanten vaniljerot finnes også.
I 1978 fant Jon Bekken den truede rødlistearten og laven huldrestry i urørt og svakt hellende granskog i det som i dag har blitt reservatet.
Elg har et lokalt viktig beiteområde i og omkring reservatet. Reservatet har også en stor spettebestand med blant annet tretåspett, svartspett, grønnspett, flaggspett og tidvis dvergspett. Gråspett hekker fast i reservatet. Rovfuglen vepsevåk, som ellers holder til i Afrika, hekker også i det samme området. Man kan også finne hønsehauk i reservatet, og omkring 17. mai kan musvåk observeres. Sommerfuglen blått ordensbånd lever i dette verneområdet.
Andre folkeavstemning om skotsk uavhengighet

Den andre folkeavstemningen om skotsk uavhengighet er en planlagt folkeavstemning om uavhengighet for Skottland. Skottlands regjering annonserte 24. juni 2016 at den hadde startet med forberedelser av lovgivning for en «høyst sannsynlig» folkeavstemning om skotsk uavhengighet. Dette skjedde som resultat av at England stemte for å forlate EU, mens Skottland stemte med stort flertall for å forbli i EU. Statsminister Nicola Sturgeon uttalte at Skottland har «stemt klart og utvetydig for å forbli i EU». Et fortsatt EU-medlemskap for Skottland anses som sentralt i folkeavstemningen. Statsminister Sturgeon uttalte at hun vil kommunisere til alle medlemsstater i EU at «Skottland har stemt for å forbli EU og jeg vil diskutere alle muligheter for å gjøre det». Lørdag 25. juni var det skotske statsrådet samlet til kabinettsmøte og vedtok å «umiddelbart starte samtaler med EUs institusjoner og medlemsstater for å utforske alle muligheter for å beskytte Skottlands plass i EU».
Kallocain

Kallocain. Roman fra år 2000 er en roman fra 1940 av Karin Boye. Kallocain er navnet på et sannhetsserum som er sentralt for handlingen.
Romanen er inspirert av Franz Kafkas roman Slottet og forfatterens opplevelse av nazismen og kommunismen etter opphold i Tyskland og Sovjetunionen. Boken tematiserer frihetsberøvelsen som etter forfatterens oppfatning fant sted i datidens nazisme og kommunisme. Samtidig tar romanen opp angst og frihet som psykiske fenomener.
Boyes roman kan nevnes ved siden av George Orwells 1984 (1949), Aldous Huxleys Vidunderlige nye verden (1932) og Ray Bradburys Fahrenheit 451 (1953) som alle er dystopiske romaner om totalitære samfunn med koblinger til den politiske utviklingen like før og etter andre verdenskrig. Kallocain deler også med Vidunderlige nye verden dopbruk/medisinering som virkemiddel til undertrykking.
Impulsvanntåke

Impulsvanntåke er et brannslokkesystem som baserer seg på at lufttrykk skyter vann ut i impulser og produserer på den måten vanntåke med vanndråper i forskjellige størrelser. Impulsvanntåke blir levert i en rekke forskjellige systemapplikasjoner, fra små bærbare eller motoriserte enheter til faste installasjoner.
Ved Gol stavkirke har det siden 1996 vært utplassert fire stasjonære slokkekanoner som bruker impulsvanntåketeknologi.
Frihet forlag

Frihet forlag utgav sin første bok i 1999, men ble først registrert som forlag i 2001. Forlaget utgir bibeltro kristelig litteratur som i hovedsak er skrevet av norske forfattere. Frihets grunnlegger, eier og daglige leder er pastor Ulf Magne Løvdahl. Frihet forlag har markert seg som en stadig viktigere aktør på det kristne bokmarkedet, og har utgitt bøker skrevet av forfattere innenfor de fleste norske kirkesamfunn. Flere av forlagets utgivelser har vakt interesse også i utlandet, og er derfor oversatt og utgitt i land som Sverige, Danmark, Tyskland og USA.
Kamila Lićwinko

Idrettskarriere

Lićwinko deltok ved junior-EM i friidrett 2005, der hun kom på 8.-plass. Ved U23-EM i friidrett 2007 kom hun på 4.-plass. 
Hun kom på 8.-plass ved EM i friidrett innendørs 2009, og på 4.-plass ved Sommeruniversiaden 2009, mens hun ble slått ut i kvalifiseringen ved VM i friidrett 2009, der hun endte på 16.-plass. 
I 2013 deltok hun ved EM innendørs i Göteborg. Der greide hun bare 1,85 meter, og endte på 17.-plass. Ved Sommeruniversiaden 2013 greide hun 1,96 meter, og vant med det høydehoppkonkurransen, foran Marija Kutsjina og Anna Iljuštšenko. Ved Lag-EM i friidrett 2013 deltok Polen i Super League, og Lićwinko kom her på 2.-plass i høydehopp, bak Marija Kutsjina. Polen kom på 5.-plass i lagkonkurransen. I august deltok hun også ved VM i friidrett 2013 i Moskva, der hun kvalifiserte seg til finalen. I finalen greide hun 1,93 på første forsøk, men rev på 1,97, og endte på en delt 7.-plass med Alessia Trost. 
Ved VM i friidrett innendørs 2014 i Sopot satte hun ny polsk rekord, med 2 meter i finalen. Dermed kom hun på delt 1.-plass, sammen med Marija Kutsjina. Ved EM i friidrett 2014 kom hun på 9.-plass, med 1,90 som beste tellende hopp. 
Ved EM i friidrett innendørs 2015 i Praha kom hun på 3.-plass, bak Kutsjina og Trost. Hun kom også på 3.-plass ved Lag-EM i friidrett 2015 i Tsjeboksary, der hun hoppet 1,97. Ved Diamond League 2015 vant hun British Grand Prix i Birmingham.
The Sunny Side

The Sunny Side er et musikkalbum med Heine Totland, utgitt i 2009.
Wallander – Luftslottet

Handling

I samfunnet Soldala bor de fine folkene, med sine perfekte hus og dyre biler. Kvinnene bruker tiden sin på skjønnhetssalongen, på yoga og passe hverandres barn. Men bak den plettfrie fasaden skjuler det seg så vel økonomiske, vennskaplige som ekteskaplige problem og fasaden begynner sakte å raseres når Soldalas svarte får Greger Stehn blir funnet forgiftet…

Om filmen

Luftslottet er den tiende wallanderfilmen i serien. DVD-en utkom den 23. august 2006.
Skjoldungene

Skjoldungene (norrønt Skjöldung, flertall Skjöldungar; angelsaksisk Scyldingas) er navnet på den førende danske kongeslekten i forhistorisk tid og stundom også på danene selv i overført betydning. Skjoldungene hadde sitt kultsted på Lejre på Sjælland. Navnet er forklart i mange tekster at denne ætten nedstammet fra eponymiske kongen Skjold/Scyld, men tittelen er stundom også gitt til herskere som angivelig hersket før Skjold, og fortellingen om Skjold som kom seilende inn er således en diktning for å forklare navnet.
Skjoldungene regnet seg som ætlinger etter legendariske kong Skjold og Gjevjon, en av Friggs terner (men i en mytologisk fortelling var Gjevjon kanskje også Frøya selv). Snorre Sturlason forteller at Skjold var sønn av Odin. Skjold var kommet over havet i et skip som et spedbarn: «Da så man en dag et skip komme inn mot kland; det var stort og prektig, men der var ikke folk å se på det. Kun ved masten lå det et lite barn og sov med et kornnek til hodepute, omgitt av våpen og gull; en gyllen fane vaiet over det. Danene kunne da forstå at han var sendt til dem av gudene, de førte barnet til Tinget og ga ham kongsnavn, og de kalte ham Skjold etter de våpen han førte med seg, og fordi han skulle bli vern for folket».
Denne gjengivelsen er kjent fra flere gammelengelske kilder, og finnes også nevnt i Snorres Edda. I England ble Skjold kalt Scyld (gammelengelsk for moderne Shield).
Betegnelsen skjoldunger ble også benyttet som et poetisk og til dels nedverdigende betegnelse for «krigere», da de som gjemte seg bak sine skjold, akkurat slik små barn gjemte seg bak sin mødres skjørter. Dette i motsetningen til berserkene som angrep uten noen beskyttelse.
Det var også en Skjoldungesaga som har gått tapt og finnes i dag bare i fragmenter, men en del har blitt bevart i et latinsk sammendrag av Arngrímur Jónsson. Av navnene i kongelista finnes mellom annet Frode, eller Fred-Frode, flere med navnet Halvdan, og dessuten Roar og Helge, onkel og far til mest kjente og den siste av dem alle, Rolf Krake. Mye tyder på en tett tilknytning til fruktbarhetsguden Frøy, og nær bånd til den svenske Ynglingeætten som skjoldungkongene ofte var i strid med. Saxo Grammaticus' latinske krønike Gesta Danorum nevner skjoldungene i Bok 1.
Skjoldungene eller Scyldingas på gammelengelsk (angelsaksisk) er framtredende i diktverket Beowulf. Mye tyder på at kongene i Mercia reknet seg som ætlinger av disse kongene.
Johannes Flintoe

Bakgrunn

Flintoes far Abraham Flinthoug (født 1755) hadde danske forfedre, men var født på Hurum. Oldefaren Abraham Flinthoug (født omtrent 1681 på Anholt, død 1755 i Hurum) kom i 1718 til Sande og ble kapellan der, deretter sogneprest i Hurum. Sønnen Gerhard (Gjert) Winge Flinthoug (født 1722 i Hurum, død 1803 i Hurum) var ifølge Alsvik far til Abraham Flinthoug (født 1755) og farfar til Johannes Flintoe. (NBL omtaler Flintoes far som «Abraham Nielsen Flinthoug».) Ifølge Hurums historie var presten Abraham Flinthoug (1681-1755) bestefar til Johannes Flintoe.
Abraham Flinthoug slo seg ned i København, ble metallstøper, giftet seg dansk og kalte seg Flintoe. Omtrent 13 gammel ble Johannes Flintoe tatt inn i pleie hos malermester Pader Faxøe. Faxøe var dekorasjonsmaler og laget også portretter, og Flintoe begynte etter hvert i lære hos Faxøe. Flintoe var i læretiden særlig opptatt av landskapsmalerier og den tekniske utførelsen av disse. I 1802 begynte han som malerlærling ved Kunstakademiet i København. Han tok private timer ved siden av for å utdanne seg til teater- og dekorasjonsmaler. Læretiden var ferdig i 1805.
Ifølge NBL var Abraham Pihl fetter av Flintoes far Abraham Flinthoug (født 1755), de hadde samme bestefar, Abraham Flinthoug (født 1681).
Flintoes mor var Cecilie Marie Jensdatter Hvidberg (eller Wiberg). Broen Jacob Edward Flinto (født 1777) var arkitekt og murmester, og arbeidet i Christiania 1811-1825 og var deretter bygningsinspektør og byggmester i Bergen.

Fugleværelset

Flintoe dekorerte «fugleværelset» i det nybygde slottet i Christiania. Fugleværelset er et mindre rom der personer til audiens venter. Veggene er dekket av landskapsbilder mens taket forestiller en åpen himmel. Stenderverket er i stavkirkestil og illuderer en paviljong med fri utsikt til naturen.
Ett av motivene er Vedalsfossen i Hardanger.
Chained Heat

Handling

Carol har aldri vært i fengsel før, men skjønner snart at kampen for å overleve der er hardere enn noen drømmer om. Fengselsdirektøren misbruker jentene, står bak narkotikasalget og leier ut fangene som prostituerte. Carol nekter å bukke under for systemet og snart står hennes liv i fare. I tillegg til å kjempe mot fengselsdirektøren og hans lakeier blir hun også trukket inn i striden mellom de ulike fraksjonene blant de innsatte. Hun innser at hun må ta i bruk de samme våpnene som fienden for å overleve.

Popularitet og økonomi

Chanined Heat ble  en moderat publikumssuksess. Den spilte inn drøyt 20 millioner dollar globalt, inkludert seks millioner dollar i USA. Produksjonskostnadene var på 1,3 millioner dollar.

Anmelderne

Den har oppnådd 56 % på Rotten Tomatoes (basert på 9 anmeldelser).
Den har fått 1 av 5 stjerner i Den store film- og videoguiden.

Annet

Filmen ble ikke vist på kino i Norge, men ble utgitt på video rundt 1983/1984 av C.P. Entertainment.
Svart sumpfly

Utseende

Et middelsstort (vingespenn 25 – 30 mm), svartbrunt nattfly. Kroppen og forvingen er brunsvart, forvingen med et lysere tverrbånd nær ytterkanten. Nyre- og ringmerkene er hvite eller brunhvite, fra den nedre delen av nyremerket går det to hvite streker mot ytterkanten. Bakvingen er brungrå.

Levevis

Svart sumpfly lever på myrer og andre fuktige steder. Larvene utvikler seg til stråene til myrull (Eriophorum spp.) og siv (Juncus spp.). De voksne sommerfuglene flyr om natten, men også av og til midt på dagen i solskinn, i august – september.

Utbredelse

Arten forekommer i Europa og videre østover til Stillehavet i Øst-Sibir. I Norge er den utbredt nord til Nordland.
Balta

Balta er ei ubebodd øy i den skotske øygruppen Shetland beliggende øst for Unst og Baltasundet. Det finnes ingen spor etter bebyggelse i nyere tid.
Øya har et totalt areal på 0,8 km².
På øya er det rester etter et kapell dedikert til St. Sunniva fra den norske kolonitiden.
Ladelinjen

Ladelinjen var en trikkelinje mellom Buran og Lade i Trondheim.
Ladelinjen ble åpnet i 1958 som en forlengelse av Lademolinjen. I østgående retning grenet sporet av fra Lademolinjen ved Buran, mens den i vestgående retning gikk inn på Lademolinjen ved holdeplassen Anders Buens gate, like ved vognhallen på Voldsminde. Linjen ble nedlagt i 1988. Som alle trikkelinjer i Trondheim var den bygd med meterspor.
Lademolinjen ble opprettet i 1901 da Trondhjems Elektricitetsværk og Sporvei ble opprettet. 
Lademolinjen var opprinnelig ensporet og gikk til Buran, i 1913 ble den ombygd til dobbeltspor og forlenget til den nye vognhallen på Voldsminde. I 1936 ble det bygget en sporsløyfe rundt bebyggelsen på Voldsminde. Denne fulgte traseen Buran – Innherredesveien – Thomas von Westens gate – Mellomveien – Buran. Traséen ble flyttet fra Munkegata til Prinsens gate i 1961.
Vikebladet Vestposten

Vikebladet Vestposten er en avis som utgis i Ulsteinvik i Møre og Romsdal. 
Redaktør og daglig leder er Linda Eikrem. Navnet Vikebladet Vestposten kommer av en sammenslåing av avisene Vikebladet og Vestposten i 1989. Vikebladet var lokalavis for Ulstein og Hareid og Vestposten for Hareid.
Avisa inngår i konsernet Polaris Media. Avisa var inntil 2009 et heleid datterselskap av Sunnmørsposten AS, som inntil 2009 var eid av Orkla Media, senere Edda Media. Orkla Media ble i 2006 kjøpt av det britiske selskapet Mecom. I 2009 kjøpte Polaris Media Sunnmørsposten AS.
NM i hopp uten tilløp 1983

NM i hopp uten tilløp 1983 var en del av NM i friidrett 1983.
Mesterskapet ble arrangert i Furusethallen i Oslo 13. mars. Arrangør var Høybråten og Stovner Idrettslag.
Boksing under Panamerikanske leker 1995

Boksing under Panamerikanske leker 1995 ble arrangert i Mar del Plata på Argentina fra 11. til 27. mars 1995. Det var totalt 11 vektklasser og Cuba ble beste nasjon med sju gullmedaljer foran USA med to. Bokseturneringen var også kvalifisering til Sommer-OL 1996 i Atlanta, de to beste i hver vektklasse fikk OL-billett.
Lensmuseum

Lensmuseum er en svensk museumstype som hovedsakelig ivaretar et svensk lens kunst- og kulturhistorie. I samarbeid med «länsstyrelsen» er lensmuseet også ansvarlig for kulturminnevernet i lenet. Regioner, landsting og kommuner bidrar økonomisk til museene.

Länsmuseernas samarbetsråd

I 1954 ble et samlende organ for de svenske lensmuseene etablert, Länsmuseernas samarbetsråd. Samarbeidsrådet skulle dessuten være et senter for kunnskapsutveksling og arbeide for museenes felles interesser. I 2013 hadde rådet 24 medlemmer.
Hysmatodon

Utbredelse

Slekten er utbredt i Australia (Queensland).
George Harrison (album)

Historie

Ettersom Harrison hadde hatt en del fritid og reist en del etter utgivelsen av Thirty Three & 1/3, begynt han ikke innspillingen av en oppfølger før midt på 1978, selv om han hadde allerede hadde skrevet ferdig flere sanger. Dette var første gangen på noen år at han tok i bruk en annen produsent, og han valgte Russ Titelman skulle hjelpe bidra med innspillingene i hjemmestudioet hans, kalt Friar Park. Strykere ble dog lagt på senere i AIR Studios i London. Kjente musikere på albumet var Steve Winwood, Gary Wright (som var med å skrive «If You Believe») og Eric Clapton.
Før selve albumet ble utgitt i februar 1979, ble singelen «Blow Away» gitt ut. Den nådde nummer 51 i Storbritannia og nummer 16 i USA. Albumet George Harrison fikk positive anmeldelser. Det nådde 39.-plass i Storbritannia og nummer 14 i USA, hvor det solgte til gull. Albumet nådde nummer 3 i Canada og ble der Harrisons bestselgende album på flere år. «Blow Away» som single hadde også bra suksess i Canada, hvor den også nådde tredjeplass på singellistene. På denne tiden var Harrisons arbeid mer og mer rettet mot filmindustrien. Han hadde opprettet filmselskapet Handmade Films for å hjelpe kompisene i Monty Python å ferdiggjøre Profeten Brians liv og historie.
I 2004 ble George Harrison remastret og gjenutgitt både som enkeltalbum og som en del av samleboksen The Dark Horse Years 1976-1992 på Dark Horse og med ny distribusjon av EMI. Et bonusspor ble også lagt til, en demoversjon av «Here Comes the Moon», spilt inn rett etter den ble skrevet i Hawaii.

Omslaget

Den originale LP-en hadde et nærbilde av Harrison fotografert av Mike Salisbury, med albumets navn printet i brun, øverst i høyre hjørne. På CD-gjenutgivelsen fra 2004, ble det samme bildet brukt, men den brune tittelen ble fjernet, og Harrisons signatur i hvitt ble lagt til øverst i venstre hjørne.
Visakhapatnam (distrikt)

Demografi

Ved folketellingen i 2011 var det 4 288 113 innbyggere i distriktet, mot 3 832 336 i 2001. Den urbane befolkningen utgjør 47,51 % av befolkningen.
Barn i alderen 0 til 6 år utgjorde 10,01 % i 2011 mot 12,87 % i 2001. Antallet jenter i den alderen per tusen gutter er 961 i 2011 mot 976 i 2001.
Nasjonalparkriket

Nasjonalparkriket er et begrep etablert av fire reiselivsorganisasjoner i Nord-Gudbrandsdalen for felles markedsføring av de seks nasjonalparkene Jotunheimen, Rondane, Dovre, Dovrefjell-Sunndalsfjella, Breheimen og Reinheimen.
Wikipedia på kantonesisk

Wikipedia på kantonesisk er den kantonesiskspråklige utgaven av Wikipedia, styrt av Wikimedia Foundation. Den ble etablert den 25. mars 2006.
En liten samling, fra tidlig av, med kantonesiskspråklige wikipedianere har utformet konsensusen om å følge standarden for polisier, retningslinjer og vaner som Wikipedia på engelsk har, hvor enn du har mulighet. Denne konsensusen har gitt stabilitet og lar wikipedianerne konsenterere seg om innholdet. Den 1. november 2007 hadde Wikipedia på kantonesisk over 110 000 redigeringer, over 5 800 artikler og mer en 3 400 registrerte brukere, hvorav elleve var administratorer.
Kantonesisk er en av de fem regionale kinesiske språkene som har sin egen Wikipedia. Det er den nest største Wikipedia på kinesisk.
Alle är vi barn i början

Alle är vi barn i början er et musikkalbum av av Lasse Tennander, utgitt på det svenske forlaget Oktober i 1976. Platenummer OSLP 511.
Platen er klart politisk - og tidstypisk. Omslaget prydes av et malt bilde av et ungt par, liggende i sengen, med ungen i barneseng ved fotenden. På bordet og i forgrunnen tekopper, innsamlingsbøsse, hennes strikketøy, hans rutete arbeidsskjortre, et nummer av ml-avisen Gnistan og en bok av Mao Zedong. På veggen skimtes en plakat med Hồ Chí Minh og FNL-flagget, på nattbordet røyk, askebeger og vekkerklokke.
Utdrag fra plateomslaget: «För mig är progressiv musik en ärlig musik. En musik som ställer sig på folkets, på arbetarnas, på de förtrycktas sida. En musik som inte är ett självändamål för en gitarrvirituos. En musik som inte söver, inte ljuger. En musik som värmer och som krymper avstånd. En positiv, enkel musik som sprider glädje och medvetenhet. En musik som vågar ta ställning.»
Plateomslaget er på seks sider, og inneholder både omtale av låtene og tekster. Albumet er en av titlene i boka Tusen svenska klassiker (2009), og det plasserte seg på 35.-plass på den svenske platelista.
Sandvolleyball under Asialekene 2014

Sandvolleyball under Asialekene 2014. Sandvolleyball var en av sportene under de 17. Asialekene som ble arrangert i Incheon i Sør-Korea. Det var femte gangen som sandvolleyball var med på programmet i asialekene. Konkurransene ble avviklet i perioden 20. til 29. september 2014. Det var to individuelle turneringer, en for menn og en for kvinner. Det var åttifire utøvere fra atten nasjoner som deltok.
The Batman

The Batman er en amerikansk animert action- og eventyrserie for barn som gikk på amerikansk TV fra 2004 til 2008. Serien er basert på superhelten Batman.
Copper Peak

Historie

Skiflygingsbakken i Copper Peak ble bygd med statlige og regionale tilskudd i 1969, etter at den lokale skiklubben Gogebic Ski Club hadde prøvd å skaffe midler til en bakke i over 30 år. Mellom 1970 og 1994 ble det holdt 10 skiflygingskonkurranser i bakken, hvorav rennene i februar 1981 inngikk i verdenscupen. Bakken ble noe utbygd på 1980-tallet, men bakkeprofilen ble med årene foreldet i forhold til moderne standarder, og bakkens FIS-sertifikat utløp i 1995.
USA Ski Jumping meldte i juni 2013 at bakkeprofilen i Copper Peak er utbedret og modernisert, og at det skal holdes et renn i bakken i februar 2014. Copper Peak har nå bakkestørrelse 175 meter. I november 2013 meldte FIS at Copper Peak skal omgjøres fra skiflygingsbakke til verdens største storbakke, dog ikke så stor som 170 meter. Det skal legges plastmatter i bakken slik at den skal kunne brukes i sommerhalvåret, og målet er å ha renn i Sommer Grand Prix fra 2016.
Junín (Buenos Aires)

Junín er en by i provinsen Buenos Aires i Argentina, 260 kilometer vest for hovedstaden Buenos Aires. Junín hadde 88 664 innbyggere per 2001.
Strasbourg

Historie

Romerne etablerte en militær utpost omtrent der byen ligger i dag, som ble kalt Argentoratum. Fra 300-tallet var byen bispesete og på 400-tallet bosatte alemannere, hunere og frankere seg i byen. Den ble i 1262 en del av Det tysk-romerske rike og var et viktig kommersielt senter i middelalderen. Katedralen i Strasbourg ble ferdigstilt i 1439. På 1520-tallet var Martin Luther aktiv i Strasbourg, og hans tilhengere etablerte et universitet her i det følgende århundret.
Strasbourg ble annektert av Frankrike i september 1681. Den offisielle intolerante religiøse politikken som førte til at mange franske protestanter flyktet fra Frankrike (mest til Preussen) fikk likevel mindre betydning i Strasbourg, selv om protestanter ble utelukket fra offentlige embeder. Byen fortsatte å være sterkt preget av tysk kultur; på begynnelsen av 1770-tallet studerte Goethe her, og byen ble et krystalliseringspunkt for den litterære bevegelsen Sturm und Drang. Med veksten i handel og industri ble byens befolkning tredoblet på 1800-tallet til rundt 150 000.
Byen ble i 1871 igjen en del av Tyskland da Preussen vant den fransk-prøyssiske krig, men gikk i 1919 tilbake til Frankrike. Den ble annektert tysk område fra 1940 og fransk igjen fra 1945, etter avslutningen av den andre verdenskrigen.

Sport

Byens fotballag er RC Strasbourg.
Rosten (Trondheim)

Rosten er et område på Tiller i Trondheim. Navnet kommer fra norrønt rǫst, som er betegelsen på 'et veistykke på ca. en mil', som er avstanden fra Rosten til Trondheim. Rosten var opprinnelig navnet på en gård i området, som lå mellom Sjetnan, Tonstad og Saupstad. Gården ble sannsynligvis ryddet i middelalderen og tilhørte senere Trondhjems Hospital fram til begynnelsen av 1800-tallet. På midten av 1600-tallet ble Rosten delt, og både Nedre Rosten og Øvre Rosten ble kjøpt opp av Trondheim kommune i 1968 og revet, for å gjøre plass til utbyggelsen av Heimdalsbyen (i dag kalt Tillerbyen) på Heimdalsmyra.
De to veiene Vestre Rosten og Østre Rosten på Tiller går parallelt med E6. I dag er områdene ved disse veiene, på begge sider av E6, bebygd med ulike forretninger og kontorbygg. Luftambulansebasen i Trondheim, Trondheim helikopterplass, Rosten ligger ved Vestre Rosten.
Marciana (Toscana)

Historie

Området har vært bebodd siden bronsealderen, noe arkeologiske utgravninger vitner om. Selve byen Marciana ble grunnlagt i romertiden.